《潜默篇 其一》
清代·徐树铭

读经不读史，譬若坐井观。谓天遽在是，天亦为其难。

六经日月炳，群史列宿攒。风雨殊嗜好，氛祥异贤奸。

譬之阅终岁，乃识暑与寒。蜉蝣而蟪蛄，何悟至理殚。

治机与乱台，眇忽如虱肝。及其大开閤，阴阳不能千。

名贤强补救，丸泥封雄关。擢擢命人杰，未悟源与澜。

达人秉潜默，烛照穷鸿盘。历历万古事，森列棱与丸。

复古且泥古，戾俗非俗刓。善哉师其意，瑞世纷龙鸾。

作者简介：徐树铭，字寿蘅，号澄园，长沙人。道光丁未进士，改庶吉士，授编修。官至工部尚书。有《澄园遗集》。